हाईकोर्ट में जवाब- डेरा प्रमुख हार्डकोर क्रिमिनल नहीं, न ही सीरियल किलर, पैरोल को सही ठहराया
डेरा सच्चा सौदा सिरसा प्रमुख राम रहीम की पैरोल के खिलाफ दायर याचिका को लेकर हरियाणा सरकार ने कोर्ट में अपना जवाब दायर किया है। सरकार ने राम रहीम का पक्ष लेते हुए कहा कि न वह हार्डकोर क्रिमिनल है और न ही कोई सीरियल किलर है।
डेरा सच्चा सौदा सिरसा प्रमुख राम रहीम की पैरोल के खिलाफ दायर याचिका को लेकर हरियाणा सरकार ने कोर्ट में अपना जवाब दायर किया है। सरकार ने राम रहीम का पक्ष लेते हुए कहा कि न वह हार्डकोर क्रिमिनल है और न ही कोई सीरियल किलर है।
हरियाणा सरकार ने कहा कि राम रहीम को अपने किए पर पछतावा है। उसे आईपीसी की धारा 302 के साथ 120B को जोड़ते हुए दोषी करार दिया गया था। सरकार ने रोहतक के जेल सुपरिटेंडेंट के माध्यम से जवाब दायर किया। सरकार ने कहा कि पिछले आदेश के मुताबिक ही उसे पैरोल दी गई।
पहले भी गड़बड़ी नहीं की
सरकार ने कहा कि पहले भी राम रहीम को तीन बार पैरोल दी गई थी और उसने किसी तरह की गड़बड़ी नहीं की है। इसके अलावा 1000 अन्य कैदियों को भी पैरोल दी गई है। सरकार ने कहा कि देश के लोगों को अधिकार है कि वे समाज में फिर से आकर अच्छे उदाहरण प्रस्तुत करें। जो लोग जेल से छूटते हैं और फिर उन्हें समाज का समर्थन नहीं मिलता, वे फिर से सुधर सकें। यदि उन्हें समाज का समर्थन नहीं मिलता, वे फिर से अपराधी बन सकते हैं। इसलिए कैदियों को समाज के साथ तालमेल बनाए रखने का अवसर देना जरूरी है।
पिछली बार भी कहा था हार्डकोर क्रिमिनल नहीं
पिछले साल भी राम रहीम की पैरोल को चुनौती दी गई थी। तब भी हरियाणा सरकार ने राम रहीम की पैरोल को सही ठहराया है। सरकार ने कहा कि राम रहीम को नियमों के तहत ही पैरोल दी गई। राम रहीम हार्डकोर क्रिमिनल नहीं है। राम रहीम को तय नियमों के तहत ही अन्य कैदियों की भांति पैरोल दी गई है।
एसजीपीसी ने दायर की थी याचिका
राम रहीम की पैरोल के खिलाफ एसजीपीसी ने याचिका दायर की है। डेरा प्रमुख हत्या व दुष्कर्म जैसे मामलों में सजा काट रहा है। पंजाब में भी उसके खिलाफ कई मामले दर्ज हैं। उसके अनुयायियों ने कथित तौर पर गुरु ग्रंथ सहिब का अपमान किया है। जिस पर सिखों व उसके अनुयायियों में कई बार विवाद हुआ।
इसके चलते पंजाब में कई बार विरोध मार्च, पंजाब बंद, पंजाब में सड़कों और रेलवे लाइनों की नाकाबंदी की गई थी। डेरा प्रमुख को पैरोल देने से सिखों की भावनाएं आहत हुई है।
यह खबर भी पढ़ें... 
राम रहीम असली या नकली... मामला सुप्रीम कोर्ट पहुंचा:13 मार्च को सुनवाई; सिरसा के डेरा प्रेमी की याचिका, HC लगा चुका फटकार 
डेरा सच्चा सौदा प्रमुख राम रहीम के असली-नकली के दावे का मामला अब सुप्रीम कोर्ट पहुंच गया है। डेरा अनुयायी डॉ. मोहित इंसा ने सुप्रीम कोर्ट में रिट दायर की है। इस मामले पर सुनवाई 13 मार्च होगी। इसमें केंद्र और हरियाणा सरकार को पार्टी बनाया गया है। (पढ़ें पूरी खबर)